1Ĩne neene nanumunampala nakuandĩkĩla ue Gayo, muloogua waane, nanumuloogilue mutai, 2Muloogua, nompile tũlũ yĩĩ iiza kumuako, kangĩ wĩĩ mupanga, kĩna iio ĩnkolo yaako niĩlĩ muuuza. 3Kuitĩ alĩ numbile nkankanaa pĩna alĩ ijile ĩanũna nukwikuĩla ĩtai yaako, kĩna kulukuuluu ukugendelaa mutai. 4Numugila kaulumbi naukulu kwikĩla uu, kwiiigia kĩna ĩaana aane akugendelaa mutai. 5Muloogua, ingĩ utendi wa usuĩlĩ ue nukuatendelaa ĩanũna kangĩ nĩagenda, 6naalĩ akukuĩlĩĩle uuloogua waako ntongela ikyanisa. Ukitenda iiza pĩna ukakuazĩpĩlĩlia umusĩnzo kĩna ijĩpĩĩle kwa kĩNzua. 7Kuitĩ kunsooko ya liina liasio naapũna, sunga aleke kwiaanũnkula kakĩntu kwipũna kundugu nazĩngĩ. 8Luulo gua yukũjĩpĩĩle kukuasũgamĩĩlia naĩkĩna aasio, kutũle ĩtuma mulĩmo palumuĩ nĩtai. 9Alĩ naliandĩkĩlaa kĩĩntu ikyanisa; ĩpa uDiotelepe namuloe watũle mutongeeli pakatĩ yaao, sikakaungombilie ĩne. 10kunsooko ĩĩ, kanga nĩĩze, nĩkakuũgyelelia uutendi waakue nukuutendaa; nukutambulangaa ĩmakaani namabĩĩ mumpola zaane. 11Muloogua, uleke kuutiata uubĩĩ, ĩpa uutiate uuza. uNuasio nukutendaa naiiza ingĩ wakĩ Nzua, ĩpa nukutendaa naibĩĩ sikumuoonie uNzua. 12uDemetelio mukuĩlue nĩantu tũlũ, sunga nĩtai ĩnkola. Nineene gaa nukumukuĩla, ninduue umanile kĩna uukuĩli waane ingĩ tai. 13Aza ntĩĩte mpola ningĩ za kukukuandĩkĩla ĩpa sika numuloe kwiandĩka kuwiino nĩkalamu; 14ndaaĩlĩĩle kukukuona kuukaũ, kwĩtambuĩle ninduue mulomo kumulomo. 15Matiliga kumuako. Ĩasuaĩako akukulamukia. Alamukie ĩasuaĩĩtu, wensi kuliina liakue.
Copyright
Learn More